O Pueyo de Tena

Iste articlo trata sobre o lugar de Pueyo de Tena. Ta atros emplegos d'o toponimo Pueyo se veiga Pueyo (desambigación).

O Pueyo de Tena u simplament O Pueyo (Pueyo de Jaca en castellano) ye un lugar d'o municipio de Pandicosa, enclavato en a val de Tena, en a comarca de l'Alto Galligo y provincia de Uesca.

A suya población ye de 62 habitants.

O chentilicio d'o Pueyo de Tena ye poyense, anque tamién se conoixe popularment a los suyos habitadors como lapayons u pozaminguers.

 Cheografía 
O Pueyo de Tena ye situato a lo canto de l'entibo de Búbal, a on o río Caldarés desemboca en o Galligo a 2 km de distancia enta Pandicosa, a capital d'o suyo municipio y 90 km enta Uesca, a capital d'a suya provincia.

 Toponimia 
Seguntes Antonio Ubieto Arteta estió El Pueyo dica 1834, y El Pueyo de Jaca dende 1857. En realidat Antonio Ubieto Arteta en o suyo libro de Los Pueblos y los Despoblados no gosa citar as variants con fonetica u morfolochía aragonesa y se limita a comentar os cambios de radiz u apelativos.

En o fogache de 1405 ordenato en as Corz de Maella de 1404 s'escribiba Lo Puyo, El Pueyo d'Exeva u simplament Pueyo. En atras fuents yera Lo Pueyo u O Pueyo y s'escribiba en castellano como El Pueyo) dica 1875 cuan le se adhibió oficialment en castellano l'apellito "de Jaca".

 Historia 
D'antis mas y debito a la suya situación estratechica en o centro d'a val de Tena, plegó a estar capital administrativa d'a val, ya que en iste lugar se reuniba la Chunta Cheneral d'a Val, con seu en as "Casas d'a Val".

Formaba chunto con Oz y Pandicosa o quinyón de Pandicosa, un d'os tres quinyons d'a val. En os anyos 1970 pasó a fer parte d'o municipio de Pandicosa.

 Molimentos 
Destacan as suyas casas tradicionals, o Palacet d'a Vinyaza, o puent d'o Concellar y a ilesia de Sant Miguel.

 Ilesia de Sant Miguel Arcánchel d'o Pueyo de Tena, una ilesia d'o sieglo XVII d'una nau; construita sobre atra ilesia anterior d'o sieglo XVI y adedicada a Sant Miguel Arcánchel, ye la ilesia parroquial d'o lugar. Parroquias del Arciprestazgo de Biescas en o sitio web d'a Diocesi de Chaca.

 Referencias 

 Vinclos externos  

Pueyo de Tena
Pueyo de Tena
Categoría:Localidaz d'a diocesi de Chaca en l'Alto Galligo